Bob Hewitt se verhoor beginBob Hewitt (Argieffoto) Foto: tennisworldusa.org Bob Hewitt, die voormalige tennisdubbelkampioen, se verkragtingsverhoor sal na verwagting Maandag in die hooggeregshof in Johannesburg begin. Hewitt (74) staan tereg op twee aanklagte van verkragting. Een van die vermeende verkragtings het glo in 1982 in Boksburg plaasgevind en ŉ tweede glo by Sun City in 1981. Al twee sy vermeende slagoffers was in daardie stadium 16 jaar oud. Hy staan ook tereg op ŉ aanklag van onsedelike aanranding. Hewitt het tydens sy vorige verskyning in Junie verlede jaar met ŉ kierie geloop. Alwyn Griebenow, Hewitt se regsverteenwoordiger, het destyds gesê sy kliënt het vorige hofverskynings gemis weens swak gesondheid. Volgens mediese sertifikate wat by die hof ingehandig is, kry Hewitt angsaanvalle en is hy depressief. Hy is glo ook besig om te herstel nadat hy vroeër ŉ beroerte en ŉ hartaanval gehad het. Hewitt het in die 1960’s en 1970’s nege Grand Slam-dubbelspelwedstryde en ses gemengdedubbel-wedstryde gewen. Klik hier vir vorige berigte oor die saak.